Document ID: 32010R0861
Publication Date: 2010-10-05

Content:
REGOLAMENT TAL-KUMMISSJONI (UE) Nru 861/2010
tal-5 ta’ Ottubru 2010
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni tad-Dwana
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87, tat-23 ta’ Lulju 1987, dwar in-nomenklatura tat-tariffa u l-istatistika u dwar it-Tariffa Doganali Komuni tad-Dwana (1), u b’mod partikolari l-Artikolu 9 u 12 tiegħu,
Billi:
(1)
Ir-Regolament (KEE) Nru 2658/87 stabbilixxa nomenklatura għall-merkanzija, minn hawn ’il quddiem ‘Nomenklatura Magħquda’, sabiex jilqa’ għall-ħtiġijiet sew tat-Tariffa Doganali Komuni, l-istatistika tal-kummerċ estern tal-Komunità, u politika Komunitarja oħra dwar l-importazzjoni u l-esportazzjoni ta’ oġġetti.
(2)
Fl-interess tas-simplifikazzjoni leġiżlattiva, huwa xieraq li n-Nomenklatura Magħquda tiġi mmodernizzata u li l-istruttura tagħha għandha tiġi adattata.
(3)
Hu neċessarju li n-Nomenklatura Magħquda tiġi emendata biex tikkunsidra dan li ġej: bidliet fi ħtiġijiet marbuta mal-istatistika u l-politika kummerċjali, bidliet li jkunu saru sabiex jitwettqu impenji internazzjonali, żviluppi teknoloġiċi u kummerċjali, u l-bżonn li t-testi jiġu allinjati jew iċċarati.
(4)
Skont l-Artikolu 12 tar-Regolament (KEE) Nru 2658/87, l-Anness I tar-Regolament għandu jinbidel, b’seħħ mill-1 ta’ Jannar 2011, b’verżjoni sħiħa tan-Nomenklatura Magħquda, flimkien mar-rati awtonomi u konvenzjonali ta’ dazju li jikkorrispondu mat-Tariffa Doganali Komuni, kif joħorġu mill-miżuri adottati mill-Kunsill jew mill-Kummissjoni.
(5)
Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness I għar-Regolament (KEE) Nru 2658/87 għandu jinbidel bit-test li jidher fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-1 ta’ Jannar 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta’ Ottubru 2010.

Metadata:
Eurovoc Level 1 Categories: 100147
Eurovoc Level 2 Categories: 100192
Eurovoc Level 3 Categories: 2519
4380
2520
All Eurovoc Categories: 2069
4381
4385
5751